SK Úradný vestník Európskej únie C 324/26

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2008/C 324/12)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE (ES) č. 510/2006

„PAN DE CRUZ DE CIUDAD REAL“

ES č.: ES-PGI-0005-0608-05.06.2007

CHZO ( X ) CHOP ( )

1. Názov

„Pan de Cruz de Ciudad Real“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 2.4 – Pekárske výrobky

3.2. Opis výrobku, na ktorý sa vzťahuje názov uvedený v bode 1

Výrobok, na ktorý sa vzťahuje chránené zemepisné označenie „Pan de Cruz de Ciudad Real“ je chlieb z mäkkej pšenice, ktorý tvorí jeden celistvý a hutný kus, má hustú bielu striedku, vypuklý bochník má hladkú kôrku, na jeho vrchnej strane sú dva na seba kolmé hlboké zárezy v tvare kríža (ktorým vďačí za svoj názov) a kód zodpovedajúci registračnému číslu príslušnej pekárne, a na jeho spodnej strane sa nachádza anagram alebo logo CHZO.

Chlieb sa vyznačuje týmito osobitými vlastnosťami:

Chlieb pripravený a vyhotovený z tvrdého cesta z pšeničnej múky má tieto ukazovatele: W medzi 140 – 200 a P/L medzi 0,5 – 1,0.

Tvar okrúhly a sploštený, s kôrkou.

Hrubá kôrka, od jedného do dvoch milimetrov, hebká a chrumkavá, zlatistej až svetlogaštanovej farby a chuti pražených obilnín.

Striedka bielej farby, jemnej štruktúry, hubovitá, hustá a bez dutín, podobná bavlne.

Chlieb má tieto organoleptické vlastnosti: striedka má intenzívnu vôňu obilia a v ústach má príjemnú, mierne sladkú chuť, kôrka je hebká a v ústach chrumkavá, s chuťou pražených obilnín. Pri normálnych skladovacích podmienkach sa „Pan de Cruz de Ciudad Real“ môže konzumovať počas šiestich až siedmich dní.

Neobsahuje žiadnu pleseň, žiadne abnormálne rezíduá, ani žiadnu cudziu látku.

Maximálna vlhkosť striedky je 30 % a kyslosť bochníkov má hodnotu pH od 5 do 7.

Existuje vo forme veľkého chleba (750 – 850 g), malého chleba (550 – 650 g), jednolibrového chleba (libreta: 310 – 410 g) a krížového chlebíka (panecillo de cruz: 115 – 135 g).

3.3. Suroviny (len pre spracované výrobky)

Pšeničná múka, ktorá má tieto ukazovatele: W medzi 140 – 200 a P/L medzi 0,5 – 1,0.

3.4. Krmivo (len pre výrobky živočíšneho pôvodu)

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti

Chleby, na ktoré sa vzťahuje CHZO „Pan de Cruz de Ciudad Real“ sú vyhotovené výlučne z pšeničnej múky, vody, soli, prírodných kvasníc a povolených prísad a látok na vylepšenie. Vlastnosti múky musia mať tieto ukazovatele: W medzi 140 – 200 a P/L medzi 0,5 – 1,0.

Priemerný ukazovateľ spracovania je 110 – 125 kg chleba na 100 kg múky, v závislosti od váhy bochníkov.

Proces výroby chleba, na ktorý sa vzťahuje chránené zemepisné označenie „Pan de Cruz de Ciudad Real“ obsahuje tieto kroky:

1. Miesenie

Cesto sa miesi v stroji na miesenie dostatočne dlhú dobu, kým nie je homogénne, to znamená počas 20 až 30 minút podľa typu stroja. Dbá sa na to, aby cesto nevyšlo zo stroja pri teplote vyššej ako 24 – 25 °C.

2. Zjemňovanie

Spracovanie v stroji na zjemňovanie, najlepšie vybaveného lamelami, niekoľkokrát za sebou, kým nevznikne jemné a pružné cesto.

3. Váženie

Pretože sa jedná o remeselne vyrobený chlieb, na jeho váženie sa používajú volumetrické a elektronické váhy alebo stroj na delenie cesta. Hmotnosť kúskov cesta, vyjadrená v gramoch, potrebná pre výrobu jednotlivých bochníkov je: veľký chlieb od 900 do 1 000 g; malý chlieb od 660 do 760 g; libreta od 370 do 470 g a panecillo de cruz od 150 do 180 g.

4. Tvarovanie

Tvarovanie sa vykonáva ručne: kužeľovitý kus cesta sa formuje rukami, ani minimálny zvyšok cesta sa nesmie prilepovať. Potom je tento kus cesta sploštený do tvaru kruhu a roztiahnutý. Cieľom je vytvoriť kruh s väčším priemerom, okraje sa preto stenčujú a v strede sa necháva viac cesta.

5. Kysnutie

Vytvarované chleby sú uložené na plechy pokryté látkou alebo plátnom. Kysnutie začína pri teplote prostredia, vzniká jemná kôrka. V miestnosti, kde prebieha kysnutie, sa má dodržiavať teplota vzduchu od 26 do 30 °C a jeho relatívna vlhkosť má byť od 40 do 45 %. Doba kysnutia sa pohybuje od 1 hodiny a 20 minút po 2 hodiny a 20 minút, podľa teploty prostredia.

6. Zárezy

Zárezy sa tiež vykonávajú ručne. Dva na seba kolmé zárezy v tvare kríža sú urobené na vrchnej strane vykysnutých chlebov. Potom je na druhej strane chlebov, čiže na ich spodnej strane, vyznačené logo CHZO „Pan de Cruz de Ciudad Real“. Logo na veľkom a na malom chlebe má priemer 6 centimetrov a priemer loga na chleboch libreta a panecillo de cruz je 4 centimetre. Nakoniec, aby sa zárezy vytvorením kôrky spevnili, nechajú sa bochníky stáť 10 až 15 minút.

7. Sádzanie do pece

Chlieb sa do pece sádže ručne pomocou lopaty, jeho vrchná strana je obrátená smerom dolu.

8. Pečenie v peci

Tento chlieb sa pečie v peciach so žiaruvzdornými podložnými doskami a stenami. Celková doba pečenia je od 30 do 50 minút. Počas prvých pätnástich minút musí teplota v peci dosahovať 250 °C a počas zostávajúcej doby (od 15 do 35 minút) musí byť teplota znížená na približne 200 °C.

9. Vyberanie z pece

Chlieb sa vyberá z pece lopatou a ukladá sa na vozíky s drevenými policami, ktoré uľahčujú vetranie a chladnutie. Po vychladnutí sa chlieb môže expedovať.

3.6. Osobitné pravidlá pre krájanie, strúhanie, balenie atď.

Bochníky chleba, na ktorý sa vzťahuje CHZO „Pan de Cruz de Ciudad Real“, sa v prípade, keď si to vyžadujú platné právne predpisy, predávajú v obale.

Keď je chlieb balený, balenie sa uskutočňuje v oblasti výroby, aby sa zachovali všetky fyzikálno-chemické a organoleptické vlastnosti chleba a predĺžila sa tak doba jeho trvanlivosti.

3.7. Osobitné pravidlá pre označovanie

Chleby, na ktoré sa vzťahuje toto chránené zemepisné označenie, sú pre zaručenie správnej identifikácie označené takto:

Na vrchnej strane majú chleby dva na seba kolmé hlboké zárezy v tvare kríža. Kód zodpovedajúci registračnému číslu príslušnej pekárne je umiestnený do jednej zo štvrtín vytvorených krížom a do inej štvrtiny je umiestnená etiketa na potravinárske použitie, na ktorej sa nachádza logo CHZO „Pan de Cruz de Ciudad Real“, európske logo CHZO, ako i individuálne kontrolné číslo zodpovedajúce chlebu a identifikácia certifikačnej organizácie.

Na svojej spodnej strane majú chleby anagram alebo logo CHZO, ktoré tvoria malé perforácie v kôrke.

4. Stručné vymedzenie zemepisnej oblasti

Oblasť výroby tohto chleba, na ktorý sa vzťahuje chránené zemepisné označenie „Pan de Cruz de Ciudad Real“ zahrnuje všetky obce provincie Ciudad Real.

5. Súvislosť so zemepisnou oblasťou

5.1. Špecifickosť zemepisnej oblasti

Pre podnebie zemepisnej oblasti sú charakteristické teploty a vlhkosť, ktoré umožňujú kysnutie pri teplote prostredia, teplota vzduchu sa pohybuje medzi 26 a 30 °C a jeho relatívna vlhkosť je od 40 do 45 %.

Vychýrená metóda remeselnej výroby dodáva chlebu „Pan de Cruz de Ciudad Real“ tieto špecifické vlastnosti:

Ručné tvarovanie a ručne vykonané zárezy, na vrchnej strane zárezy v tvare kríža, na spodnej strane perforácie označenia a odležanie chleba počas 10 až 15 minút pred jeho vsadením do pece so zárezom v tvare kríža smerom dolu.

5.2. Špecifickosť výrobku

Chlieb je kompaktný a hutný bochník s hladkou, hebkou a hrubou kôrkou, s tvrdou a bielou striedkou, s intenzívnou vôňou obilia a v ústach má príjemnú a mierne sladkú chuť.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou vlastnosťou, povesťou alebo inou vlastnosťou výrobku (pre CHZO)

„Pan de Cruz de Ciudad Real“ pochádza z obce Calatrava (enklávy v provincii Ciudad Real) v autonómnom spoločenstve Kastília-La Mancha. Jeho pôvod siaha do 13. storočia, do doby rytierov rádu Calatrava (tzv. „calatravos“).

Povesť tohto chleba je historicky spojená so životnými podmienkami dávnych obyvateľov oblasti a najmä s časom, ktorý trávili na poli, keď boli vzhľadom na meteorologické podmienky nútení brať si so sebou veľmi trvanlivé potraviny, ktoré sa ľahko uchovávali a boli výživné.

Tento chlieb, ktorý teda užívali vidiečania a pastieri tejto zemepisnej oblasti počas dlhých období strávených na poliach bol tiež v čase Reconquisty súčasťou vojenskej logistiky „calatravos“. Neskôr tento chlieb používali v ďalších oblastiach gastronómie, a to ako hlavné jedlo alebo ako prílohu, a jeho spotreba sa tak rozšírila i do iných častí provincie Ciudad Real.

Historickú povesť kvality si „Pan de Cruz“ zachoval vďaka tradícii remeselného spracovania v peciach, ktorá umožňuje, aby si tento osobitý chlieb uchovával svoje špecifické vlastnosti. Dopyt po „Pan de Cruz“ je sústredený do oblasti Ciudad Real, čo prispieva k jeho jedinečnosti.

„Pan de Cruz“ je vždy hlavnou súčasťou mnohých pôvodných historických jedál, ktoré sa zachovali do dnešného dňa. To svedčí o stálosti kuchárskeho využitia tohto špecifického výrobku regionálnej gastronómie, typického pre provinciu Ciudad Real, čím sa vytvára špecifická zemepisná súvislosť.

„Pan de Cruz“, ktorý bol dlhé storočia spracovávaný remeselným spôsobom, bol neskôr vyrábaný vo veľkom, avšak jeho spotreba potom klesla. V súčasnosti sa ale spotreba tohto chleba zvýšila vďaka jeho všeobecnej známosti a povesti: značný dopyt po „Pan de Cruz“ je ako zo strany španielskych, tak i zahraničných spotrebiteľov, pretože dopyt po kvalitných regionálnych výrobkoch stúpa.

Aby bochníky spĺňali jednotlivé podmienky a mali presné vlastnosti uvedené v bode 5.2 tohto dokumentu, je potrebné dodržať podmienky zárezov a sádzania do pece.

Výrobná metóda vznikala počas storočí trvajúcej pekárskej tradície.

Hlavnou charakteristikou osobitého a z veľkej časti remeselného spôsobu výroby je zárez v tvare kríža, ktorý zabraňuje, aby kôrka chleba počas pečenia popraskala. Takisto proces kysnutia je prispôsobený vlhkosti a teplote tejto zemepisnej oblasti.

Odkaz na uverejnenie špecifikácie

[článok 5 ods. 7 nariadenia (ES) č. 510/2006]

http://www.jccm.es/cgi-bin/docm.php3

(1) Ú. v. EÚ L 93, 31.3.2006, s. 12.